
ELŐTERJESZTÉS
Sajószöged Községi Önkormányzat Képviselő-testületének 
2017. január 26.-i ülésére
az Önkormányzat 2017. évi költségvetés-tervezetéhez



Tisztelt Képviselő-testület!


Az Országgyűlés elfogadta Magyarország 2017. évi központi költségvetéséről szóló 2016. évi XC. törvényt (továbbiakban: Kvtv). A törvény alapján megterveztük a Sajószöged Községi Önkormányzat és intézményei feladataihoz igénybe vehető központi forrásokat. A költségvetés-tervezet készítése során alkalmaztuk a központi jogszabályokban és a helyi önkormányzati rendeletekben meghatározott előírásokat.

Gazdálkodásunk pénzügyi kereteit továbbra is döntően a feladat finanszírozási rendszer és a saját bevételeink meghatározó eleme, a helyi adóbevételek nagysága határozzák meg. 

2017. évben az önkormányzatok finanszírozása alapjaiban nem tér el az előző években alkalmazott feladatellátáshoz igazodó, feladatalapú támogatási rendszertől, mely négy fő területre összpontosít: az általános működtetés, köznevelési (óvodához kapcsolódó), a szociális és gyermekjóléti, valamint a kulturális feladatok támogatása. 

Az önkormányzati feladatok ellátásához a központi költségvetés 2017. évben is általános működési támogatásként járul hozzá, melynek keretében az önkormányzati hivatal fenntartásához és a településüzemeltetés költségeihez jár támogatás.

A köznevelési ágazatban az önkormányzat fő feladata az óvodai ellátás. A jogszabályi előírásokhoz alkalmazkodva a költségvetés bértámogatást biztosít az óvodapedagógusok illetményéhez, igazodva az Országgyűlés által elfogadott, és bevezetésre került pedagógusi életpálya előmeneteli rendszer többletköltségeihez. Figyelembe veszi továbbá a köznevelési törvény óvodai nevelésszervezési paramétereit (csoport átlaglétszám, foglalkozási időkeret, gyerekekkel töltendő kötött idő stb.), valamint a kereseteket meghatározó törvények kötelezően elismerendő elemeit. Emellett 2017. évben is kötött felhasználású támogatás illeti meg az óvodát fenntartó önkormányzatokat az óvodai nevelést biztosító eszközök és felszerelések beszerzéséhez, a feladatellátásra szolgáló épület folyamatos működtetéséhez. 

Továbbra is önkormányzati feladat a gyermekétkeztetés, amelyhez kötött felhasználású támogatást kapnak a gyermekétkeztetés egyes kiadásaihoz a települési önkormányzatok. A Kvtv. 2. melléklet III. 5. Intézményi gyermekétkeztetés támogatása jogcím vonatkozásában rögzítettek szerint „a támogatási igénylésnek feltétele, hogy az önkormányzat saját fenntartásban lévő költségvetési szerv útján, társult feladatellátás esetén a társulás által fenntartott költségvetési szerv útján, vagy gazdasági társaságtól vásárolt szolgáltatással biztosítsa az étkeztetést.” E szerint már nem megfelelő, ha az önkormányzat „szakfeladaton” biztosítja a feladatellátást, mindenképpen szükségessé vált a konyha Sajószögedi Általános Művelődési Központ-Család és Gyermekjóléti Szolgálatba való integrálása. 

Fontosnak tartjuk továbbá a szociálisan hátrányos helyzetűek támogatására, szociális segítésére a helyi támogatási formák megőrzését és az erre fordítható kiadások szintjének megtartását. A települési önkormányzatok kulturális feladatainak támogatása – ezen belül a nyilvános könyvtári ellátáshoz és közművelődési feladatok ellátásához – a központi költségvetés a 2017. évben is önálló előirányzaton biztosít támogatást. 

Az önkormányzatokat megillető egyes költségvetési támogatásokat csökkenti az ún. „beszámítás”, a 2015.évi iparűzési adóalap és a település egy lakosra jutó adóerő képessége alapján. Az egy lakosra jutó adóerő képességünk 25.293 Ft-ra csökkent, ezáltal a „beszámítás” összege is kevesebb lesz: 18.623.891 Ft. Sajnos ez nem kompenzálja az iparűzési adó bevétel várható visszaesését.

 A helyi adókból származó bevétel változatlanul az önkormányzatok saját bevétele marad, és helyben járul hozzá a feladatokhoz. 
A gépjárműadó megosztás szabályaiban sem lesz változás, a belföldi gépjárművek után a települési önkormányzat által beszedett adó 40 % marad helyben és továbbra is 60 % kerül központosításra. 

Az Önkormányzat gazdálkodása és feladatainak rangsorolása szempontjából 2017-ben is nagyon fontos az intézményrendszer és a községüzemeltetés színvonalas működőképességének biztosítása és az elért színvonal ésszerű takarékossági szempontok figyelembevételével történő megőrzése. 

Az Önkormányzat fejlesztési céljainak, feladatainak meghatározását, az erre irányuló döntések meghozatalát alapvetően a fejlesztési források nagysága és rendelkezésre állása határozza meg. A 2017. évi bevételeink konkrét ismeretében az önkormányzat és az intézmények működéshez szükséges források biztosítása után tudjuk meghatározni a fejlesztésre fordítható összegeket, amelyhez továbbra is lényeges célkitűzés a pályázati lehetőségek figyelemmel kisérése, és a lehetőségek maximális kihasználásával minél nagyobb összegű fejlesztési támogatás elnyerése. 

Fontos  Vállalkozói Park fejlesztése mellett az Önkormányzat forgalomképes ingatlanjainak felülvizsgálata, az arra kijelölt ingatlanok értékesítésével, hasznosításával a továbbiakban is foglalkozni kell. Számolni kell az eladásuk folytán elérhető árbevétellel.

 A költségvetési előirányzatok tervezésekor a kötelező önkormányzati feladatok prioritását biztosítani kell. Önként vállalt feladat a költségvetésben akkor tervezhető, ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti. 

Az Önkormányzatnál, a Polgármesteri Hivatalnál és az ÁMK-nál 2017. évben lényegesebb személyi változást nem tervezünk. 
Minden intézménynél, illetve gazdálkodó szervezetnél törekedni kell a takarékos gazdálkodásra.

A 2017. évi bevételek összes tervezett előirányzata 313 558 ezer Ft, melyből a finanszírozási műveletek tervezett előirányzata 53 728 ezer Ft-ot tesz ki.



Az önkormányzat, a polgármesteri hivatal és az általános művelődési központ bevételeinek részletezését a Költségvetés-tervezet intézményenkénti bontásban tartalmazza, melyet a következőkkel egészítek ki:

1. Az állami támogatásoknál a települési önkormányzatot a Kvtv. 2. melléklete alapján a következő jogcímeken illeti meg támogatás: 

· I.1.a) Önkormányzati hivatal működésének támogatása-elismert hivatali létszám alapján, 
· I.1.bd) Közutak fenntartásának támogatása, 
· II. A települési önkormányzatok köznevelési feladatainak támogatása
· III.2. A települési önkormányzatok szociális feladatainak egyéb támogatása
· III.3. Egyes szociális és gyermekjóléti feladatok támogatása
· III.5. Gyermekétkeztetés támogatása
· IV.1.d) Települési önkormányzatok nyilvános könyvtári és a közművelődési feladatainak támogatása

2. Egyéb működési célú támogatások bevételei államháztartáson belülről sor tartalmazza a védőnői szolgálat finanszírozására kapott összeget és a közfoglalkoztatottak után járó munkabér támogatást.

3. A Gépjárműadó tervezésénél az előző évi teljesítési adatokat vettük figyelembe.

4. A helyi adó bevételeknél szintén az előző évek teljesítési adatait vettük figyelembe, növelve a telekadóra vonatkozó rendelet módosításának hatásával, valamint csökkentve az iparűzési adóban fennálló jelentős túlfizetéssel. Tervezésnél az óvatosság elvét helyeztük előtérbe.

5. Saját bevételeknél a térítési díjak a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdése alapján lettek meghatározva. A lakbérbevételek és a közterület használati díjak az előző évek alapján lettek tervezve.

6. Felhalmozási bevételek: Az önkormányzati beruházások finanszírozása érdekében tervezzük az önkormányzati telkek értékesítését.

7. Finanszírozási bevételek forrását az előző évi maradvány igénybevétele (6.981 e Ft), valamint a forgatási célú belföldi értékpapírok beváltása (46.747 e Ft) biztosítja. A forgatási célú értékpapírjaink 2016. évi záró állománya 51 286 ezer Ft.

A megjelenő pályázati lehetőségeket folyamatosan vizsgáljuk, mert rendkívül fontos az önkormányzat költségvetésének külső forrásokkal való bővítése. 

A 2017. évi költségvetési kiadások összes tervezett előirányzata 313 558 ezer Ft, melyből a Polgármesteri Hivatal kiadásai 52 699 e Ft-ot, az Általános Művelődési Központ kiadásai 95 117 e Ft-ot tesznek ki. Az intézményi kiadások finanszírozásához 135 698 e Ft-ot terveztünk.

Az önkormányzati kiadások összesítését a Költségvetési tervezet 4. oldala tartalmazza. 
	
1. Személyi juttatások kiadásai
A javasolt létszámkeret az 
· Önkormányzatnál 30 fő (melyből közfoglalkoztatott 15 fő)
· a Polgármesteri Hivatalnál 7 fő
· az Általános Művelődési Központnál 13 fő.

A tervezés során a személyi juttatások megállapításakor a kötelező átsorolások, a garantált bér és a minimálbér változása miatti emelések végre lettek hajtva, a béren kívüli juttatásokon belül a cafetéria juttatás összegébe változatlan, a juttatás elemei változtak.
2. Dologi kiadások
2017. évben a dologi kiadások tervezésénél a 2016. évi tényadatokat vettük figyelembe.

Az alapvető dologi kiadásokat meghaladó igények az Intézményeknél tételesen feltüntetésre kerültek. 
[bookmark: _GoBack]
3. Rendszeres szociális kiadások és eseti pénzbeli ellátások
A szociális területre jellemző kihívások 2017. évben is a munkanélküliség, az elszegényedés és az idősödés lesz.
A helyi ellátások fenntartása továbbra is szükséges és indokolt a legrászorultabb és a krízishelyzetbe kerülő személyek részére, a szünidei gyermekétkeztetés továbbra is kötelező feladat maradt.

4. Közfoglalkoztatás
A foglalkoztatás elősegítése érdekében a továbbiakban is folytatjuk ezt a programot kihasználjuk az ezzel kapcsolatos lehetőségeket a foglalkoztatás elősegítésére. 

5. Községüzemeltetési Kft. támogatása
A településüzemeltetési feladatokat az Önkormányzat tulajdonában lévő Községüzemeltetési Kft. végzi, melynek eredményeként a község közterületei továbbra is rendezett képet kell hogy mutassanak. Ezen kívül az esetlegesen elnyert pályázatok megvalósításában továbbra is közreműködik a Kft fő- vagy alvállalkozóként. 

6. Alapítványok, civil szervezetek támogatása
A civil szervezeteket, a hagyományteremtő programok megvalósítását továbbra is támogatjuk.

7.  Felhalmozási kiadások
Az elmúlt évben megkezdett beruházásokat, valamint legszükségesebb megvalósítani kívánt beruházásokat a költségvetésben beterveztük.

Az előző évek tapasztalatai alapján szükségesnek tartom általános tartalék tervezését az előre nem tervezhető kiadásokra és bevételkiesések ellentételezésére, illetve olyan feladatok ellátására, melyek a költségvetés tervezésekor még nem láthatóak. 

Fentiek alapján kérem a Képviselő-testületet, hogy a javaslatot megtárgyalni szíveskedjen.


Sajószöged, 2017. január 17.
							

								dr. Gulyás Mihály 
								polgármester

Önkormányzatok működési támogatásai 

Közhatalmi bevételek 113 940         113 940            

Működési bevételek 15 589           20               11 409      27 018              

Felhalmozási bevételek 10 000           10 000              

Finanszírozási bevételek 53 039           538             151          

53 728           

-                    

Tervezett bevételek mindösszesen 301 440         313 558            

